[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 8.7.2008 г.

COM(2008) 455 окончателен

2007/0013 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ съгласно член 251, параграф 2, втора алинея от Договора за ЕО относно

обща позиция на Съвета по приемането на директива на Европейския парламент и на Съвета относно летищните такси

2007/0013 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ съгласно член 251, параграф 2, втора алинея от Договора за ЕО относно

обща позиция на Съвета по приемането на директива относно летищните такси

1. ХРОНОЛОГИЯ

Дата на предаване на предложението на Европейския парламент и на Съвета (документ COM(2006)820 окончателен — 2007/0013/COD): | 29 януари 2007 г. |

Дата на становището на Европейския икономически и социален комитет: | 26 септември 2007 г. |

Дата на становището на Европейския парламент на първо четене: | 15 януари 2008 г. |

Дата на приемане на политическото споразумение: | 7 април 2008 г. |

Дата на приемане на общата позиция: | 23 юни 2008 г. |

2. ЦЕЛ НА ПРЕДЛОЖЕНИЕТО НА КОМИСИЯТА

Целта на предложението, прието от Комисията на 24 януари 2007 г. е да улесни обсъжданията на летищните такси между летищата и авиокомпаниите. Предложението въвежда някои основни правила за процедурите за събиране на таксите. Тези правила се основават на общоприети принципи, вече одобрени от държавите-членки в съвета на Международната организация за гражданска авиация. Първият принцип цели осигуряване на редовни консултации между летищата и авиокомпаниите по отношение на таксите, на които и двете страни могат да изразят и развият вижданията си. Целта е да се гарантира, че летищата са се консултирали с авиокомпаниите и са ги информирали, преди да вземат решение за летищните такси. Вторият принцип засяга прозрачността по отношение на елементите, които образуват основата на летищните такси. Тази информация ще се обсъжда на редовни консултации. Забраната за дискриминиране между авиокомпаниите е третият принцип.

Предложението също предлага създаването на независим регулаторен орган във всяка държава-членка. Този орган ще надзирава събирането на таксите и ще следи за изпълнението на съответните разпоредби на директивата. Органът ще реагира на жалби на страните относно летищните такси.

3. КОМЕНТАРИ ОТНОСНО ОБЩАТА ПОЗИЦИЯ

Общата позиция, приета от Съвета на 23 юни 2008 г. главно се основава на общия подход, постигнат от Съвета на 30 ноември 2007 г. Тя също отразява значителен брой изменения, предложени от Европейския парламент, особено за обхвата на предложението, за мрежата летища, за модулирането на таксите и за работата на органа.

Някои от тези изменения подобряват и изясняват предложението; въпреки това в общата позиция има направени само няколко значими изменения в сравнение с първоначалното предложение:

- в член 1, относно обхвата на директивата, Съветът предлага директивата да се прилага към най-голямото летище във всяка държава-членка и към всяко друго летище с годишен пътникооборот, по-голям от пет милиона души. Комисията беше предложила директивата да се прилага към всички летища с годишен пътникооборот, по-голям от 1 милион души или товарни превози над 25 000 тона. Комисията все още счита, че първоначално предложеният обхват, по-добре ще подкрепи целите на директивата и ще бъде в по-голямо съответствие с другите инструменти на Общността по сходни въпроси;

- всички разпоредби за такси за сигурност са заличени. Съветът твърди, че тези разпоредби може да не са необходими след приемането на Регламент (ЕО) № 300/2008 относно общите правила в областта на сигурността на гражданското въздухоплаване. Комисията преди 31 декември 2008 г. допълнително ще проучи таксите за сигурност в изчерпателен доклад за финансирането на сигурността на въздухоплаването. Този доклад ще се придружава, ако е необходимо, от законодателно предложение. Комисията поради това може да приеме позицията на Съвета да заличи разпоредбите за такси за сигурност в съществуващото предложение относно летищните такси;

- в член 3, разпоредбата за недискриминиране е изменена, за да се позволи модулиране на таксите в полза на общия и публичен интерес, например по екологични причини. По принцип Комисията може да го приеме, при положение, че такова модулиране се основава на подходящи, обективни и прозрачни критерии;

- добавен е един член относно групи летища, даващ право на държавите-членки да въведат обща система за такси за летища, организирани в мрежа, или да прилагат еднакво равнище на таксите към летища, обслужващи един и същ град. Този член би могъл допълнително да се обсъди при второто четене на текста, по-специално, за да се избегне това, прилагането му да води към всякакъв вид злоупотреби или дискриминиране;

- в член 4, параграф 5 е въведена разпоредба за избягване на ненужното дублиране на процедури за обжалване. Комисията би предпочела да има ясно определение на условията за прилагане на този параграф 5, въз основа на който, държава-членка може да реши да не прилага някои други параграфи от този член, по този начин превръщайки органа в неработещ. Това следва да се направи чрез включване на определение за „икономически обзор“;

- в член 10, процедурите на органа са по-подробни и са подобрени. Това ще улесни прилагането на директивата в националното законодателство и ще осигури по-добра съгласуваност между държавите-членки;

- в член 12, периодът време за транспониране на директивата в националното законодателство е удължен от 18 на 36 месеца. Комисията счита това удължение за твърде голямо.

4. ЗАКЛЮЧЕНИЕ

Съветът прие общата си позиция с квалифицирано мнозинство; Люксембург въпреки това заяви, че измененият обхват на директивата прави дискриминация между летищата в различни държави-членки с близки данни за пътникооборот/товарооборот. Комисията счита, че общата позиция отразява главните цели на предложението ѝ за тези летища, за които ще се прилага; независимо от това значителното стесняване на обхвата ще означава също, че тези цели няма да бъдат постигнати на няколко летища в Европейския съюз.

Комисията счита, че единственият начин да се позволи на процедурата да продължи, е да се въздържи от възражения.

5. ДЕКЛАРАЦИИ НА КОМИСИЯТА

Комисията направи следната декларация на заседанието на Съвета на 30 ноември 2007 г.:

Комисията ще направи оценка дали в резултат на прилагането на [предложената] директива летищата, посочени в член 1, параграф 2 са несправедливо ощетени спрямо други летища с подобен пътникооборот/товарооборот от други държави-членки, с които са в конкуренция. При целесъобразност Комисията ще предприеме съответните инициативи с цел да възстанови равните условия, включително, ако е необходимо, като направи предложения за преразглеждане на праговете на директивата.